রুবাবা দৌলা

রুবাবা দৌলা মতিন বাংলাদেশের একজন ব্যবসায়ী, কর্পোরেট নির্বাহী এবং নারী ক্রীড়া সংগঠক।  তিনি বাংলাদেশের কর্পোরেট অঙ্গনের শীর্ষস্থানীয় নারী নির্বাহীদের একজন এবং টেলিকম ও প্রযুক্তিখাতে নেতৃত্বের জন্য পরিচিত।

প্রাথমিক ও শিক্ষা জীবন
রুবাবা দৌলা বিশিষ্ট শিল্পী কামরুল হাসানের ভাগনি। জনপ্রিয় নজরুলসংগীত শিল্পী ফিরোজা বেগম তাঁর ফুপু। তিনি ঢাকা বিশ্ববিদ্যালয় থেকে বিবিএ এবং এমবিএ ডিগ্রি অর্জন করেন। পরে স্টকহোম স্কুল অব ইকোনমিক্স ও লন্ডন বিজনেস স্কুল থেকে উচ্চতর ডিগ্রি সম্পন্ন করেন।  
কর্মজীবন
রুবাবা দৌলা তাঁর পেশাগত জীবনে গ্রামীণফোন-এর কর্পোরেট পর্যায়ে কাজ করে আলোচনায় আসেন। তিনি গ্রামীণফোনের প্রধান যোগাযোগ কর্মকর্তা ও প্রধান বিপণন কর্মকর্তা হিসেবে দায়িত্ব পালন করেন। ১৯৯৮ থেকে ২০০৯ সাল পর্যন্ত এই প্রতিষ্ঠানে থাকার সময়ে তিনি বাংলাদেশের কর্পোরেট খাতে একজন শক্তিশালী নারী নির্বাহী হিসেবে নিজেকে প্রতিষ্ঠিত করেন।  

এই সময়ে, বাংলাদেশ ক্রিকেট বোর্ডের (বিসিবি) সঙ্গে গ্রামীণফোনের স্পনসরশিপ কার্যক্রমের মাধ্যমে তিনি ক্রীড়া অঙ্গনের পরিচিত মুখ হয়ে ওঠেন। ২০০৩ থেকে ২০১১ সাল পর্যন্ত বাংলাদেশ জাতীয় ক্রিকেট দলের স্পনসর ছিল গ্রামীণফোন। ২০০৭ সালে গ্রামীণফোন ও বিসিবির যৌথ উদ্যোগে মিরপুর ক্রিকেট একাডেমি প্রতিষ্ঠায়ও তাঁর ভূমিকা ছিল উল্লেখযোগ্য।  

পরবর্তীকালে তিনি এয়ারটেল বাংলাদেশের শীর্ষ পর্যায়ে দায়িত্ব পালন করেন। পরবর্তীতে বহুজাতিক প্রযুক্তি প্রতিষ্ঠান ওরাকল কর্পোরেশনে বাংলাদেশ, নেপাল ও ভুটানের কান্ট্রি ডিরেক্টর হিসেবে যোগ দেন।

 ক্রীড়া ও সামাজিক সম্পৃক্ততা 
কর্পোরেট জীবনের পাশাপাশি রুবাবা দৌলা ক্রীড়া সংগঠনের সঙ্গেও যুক্ত ছিলেন। তিনি ২০০৯ থেকে ২০১৫ সাল পর্যন্ত বাংলাদেশ ব্যাডমিন্টন ফেডারেশনের সভাপতি হিসেবে দায়িত্ব পালন করেন। একই সময়ে তিনি বাংলাদেশ স্পেশাল অলিম্পিকস-এর বোর্ড সদস্য হিসেবেও কাজ করেছেন।  

২০২৫ সালের বিসিবি নির্বাচনের পর জাতীয় ক্রীড়া পরিষদ (এনএসসি) তাঁকে বাংলাদেশ ক্রিকেট বোর্ডের পরিচালনা পর্ষদে মনোনীত করে। প্রতিবেদনে বলা হয়, পূর্বে মনোনীত পরিচালক ইসফাক আহসানের মনোনয়ন প্রত্যাহারের পর তাঁর স্থলাভিষিক্ত হন রুবাবা দৌলা। 

পুরস্কার ও স্বীকৃতি
রুবাবা দৌলা বাংলাদেশের নারী উদ্যোক্তা ও পেশাজীবীদের অনুপ্রেরণা হিসেবে বিবেচিত। ব্যবসা ও ব্যবস্থাপনায় নারীদের অবদানের স্বীকৃতিস্বরূপ তিনি ২০০৬ সালে অনন্যা শীর্ষ দশ পুরস্কার অর্জন করেন।

তথ্যসূত্র

বিষয়শ্রেণী:জীবিত ব্যক্তি
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:অনন্যা শীর্ষ দশ পুরস্কার বিজয়ী
বিষয়শ্রেণী:বাংলাদেশ ক্রিকেট বোর্ডের পরিচালক
বিষয়শ্রেণী:বাংলাদেশের ক্রীড়া সংগঠক নারী
বিষয়শ্রেণী:বাংলাদেশী নারী ব্যবসায়িক উদ্যোক্তা
বিষয়শ্রেণী:বাংলাদেশী ক্রিকেট প্রশাসক